Vanamehe multikas

"Vanamehe Multikas" on nukufilmiseeria, mille peategelaseks on Vanamees. Seeria lõi Peeter Ritso, kes koos Mikk Mägi-ga tegi esimese Vanamehe Multika episoodi Eesti Kunstiakadeemia animatsiooni eriala lõputööna ning hakkas "Vanamehe multikat" levitama YouTube-i  ning Facebook-i lehel. Vanamehe lugude autoriteks on Peeter Ritso ning Mikk Mägi.

BOP Animation tootis 2014 aastal Eesti Laulu "Vanamehe Multika" vaheklipid ning aastavahetusel ilmunud "Vanamehe Multika" lühifilmi "Ükš". 

2019 aastal ilmus täispikk "Vanamehe Film". Lavastajad Mikk Mägi ning Oskar Lehemaa ja loo autorid Mikk Mägi, Oskar Lehemaa ning Peeter Ritso. 

2021 aastal tõi Premia turule Vanamehe jäätise "Vanamehe Topš" ning samal aastal ilmus ka jäätise reklaamklipp "Vanamehe Jäätiš", mis kogus YouTube'is pool miljonit vaatamist. "Vanamehe Jäätiše" reklaamist sai ka alguse Soome populaarne meem "Huutis Mint".

2022 aastal ilmus kõmuline lühifilm "Vanamees ja Põrsauss", mis on esimene Eesti kinolevi toppi pääsenud lühifilm ja esimene Vanamehe koomiks "Vanamehe Koomušk", mille autor on Ottomar Sukko. 

Vanamehe Multika 11 tegutsemisaasta jooksul on Vanamehe tegelastega ilmunud lühisketše, mitu tosinat reklaami  , sotsiaalkampaaniaid ning erisuguseid Vanamehe brändinguga tooteid. Lisaks on Vanamehe Multikas teinud koostööd muusikutega nagu nublu, Genka, Jaagup Kreem, Anne Veski, Lord, DEW8, Väike PD ja Diamomd Blow.

Vanamehe Multika tootjastuudioks alates Eesti Laul 2014 klippidest on Daniel Müntineni asutatud asutatud BOP Animation.

YouTube'i sketšid 2012 - 2014 
"Mul šündiš laudaš vašikaš" (2012 pilootsketš): Film tehti Eesti Kunstiakadeemias. Stsenaariumi kirjutas ja lavastas Peeter Ritso. Lühifilm oli Peeter Ritso ning Mikk Mägi lõputöö Eesti Kunstiakadeemia animatsiooni osakonnas. Õppejõududeks olid Priit Pärn, Ülo Pikkov. Idee Vanamehe lugusid rääkida andis Mikule Peeter, kes oli aastaid vanamehe häälega maamehi parodeerinud. Esialgses versioonis luges Peeter ise teksti, kuid otsustas enne hindamist siiski Miku hääle kasuks. Vanamehe pea voolis Mikk Mägi. Filmi nukumeister oli Kreeta Käeri, kunstnik Peeter Ritso ning animaator Mikk Mägi. Heliefektid ja muusika lõi Sten-Olle Moldau.

"Ma käišin laštelaštega šaunaš" (2012): filmi tootja on Eesti Kunstiakadeemia. Loo autor on Mikk Mägi ning lavastaja Peeter Ritso. Animeerisid Mikk Mägi ja Erik Alunurm. Lapselaste pead voolis Peeter Ritso. Nukumeister oli Kreeta Käeri, kunstnik Peeter Ritso ning heliefektide ja muusika looja Sten-Olle Moldau.

"Lehma maitse" (2013): Stsenarist ning lavastaja on Peeter Ritso. Animeerisid Mikk Mägi, Jaagup Metsalu, Erik Alunurm ja Peeter Ritso. Naabrimehe karakteri kujundas Peeter Ritso. Nukumeister oli Kreeta Käeri, kunstnik Peeter Ritso ning 3D ja eriefektide kunstnik Jaagup Metsalu. Heliefektid ja muusika Sten-Olle Moldau.

"Vanamutt laši ampulli panna" (2013):  Loo autor on Mikk Mägi ja lavastajad Mikk Mägi ja Peeter Ritso. Animeeris Mikk Mägi. Helikujundus Peeter Ritso ja muusika Sten-Olle Moldau.

"Iša tuli koju" (2013): Stsenaariumi kirjutas, lavastas ning animeeris Peeter Ritso. Heliefektid ja muusika Sten-Olle Moldau.

"Jõulud olid tulekul" (2014): nalja luges sisse Richard Kuusk. Lavastas Peeter Ritso. Karakter "Toivo" nuku keha valmistas Kreeta Käeri, näo kujundas Peeter Ritso. Heliefektid ja muusika Sten-Olle Moldau.

"Kingituš" (2014): nalja luges sisse Richard Kuusk. Lavastas Peeter Ritso. Heliefektid ja muusika Sten-Olle Moldau.

Eesti Laulu vaheklipid (2014) 
Vanamehe Eesti Laulu vaheklipid tootis BOP Animation Eesti Rahvusringhäälingu ning Rene Vilbre tellimusel. Loo autorid ning lavastajad olid Rene Vilbre juhendamisel Mikk Mägi ja Peeter Ritso. Sketšid põhinesid erinevatel Eesti vanasõnadel ning tutvustasid esmakordselt uusi tegelasi nagu Puujumal ning Saarevana. Kokku toodeti 2 reklaamklippi ning 10 vaheklippi, millest üks ei läinud eetrisse. Klipid olid: "Vanamees ja lapselaps" (reklaamklipp), "Vanamees ja siga" (reklaamklipp), "Vahemälu", "Šee on hea", "Kapsamaias", "Puujumal", "Pehmehöis", "Lauda dimensioonid", "Lehmade öö", "Metsa taga", "Mis see on" ja "A šiia ei mahu" (eetrisse ei läinud).

Lühifilm "Ükš" (2014) 
Lühifilmi tootis BOP Animation ETV aastavahetusprogrammi tarbeks Eesti Rahvusringhäälingu tellimusel. Rahastajad olid Eesti Filmi Instituut nind Eesti Rahvusringhääling. Loo autorid ning lavastajad on Peeter Ritso ja Mikk Mägi ning produtsent Greta Roosaar. Animaatorid on Mikk Mägi, Olga Staleva ning Peeter Ritso. Helikujunduse ning muusika looja Sten-Olle Moldau. "Ükš" on lugu sellest, kuidas Vanamees ja Naabrimees Naabritüdruku üle kaklema lähevad. Armukolmnurka on segatud ka kurblik lapselaps Priidik ning himur omakasupüüdlik Puujumal. Ideeliselt pidi "Ükš" olema esimene 20 minutiline episood pikemate episoodide seeriast, millele oleks järgnenud "Kakš" jne, kuid see idee tegijatel rauges.

YouTube'i sketšid 2017 
Toodetud BOP Animationi poolt 2017 aastal. Lugude autorid ning lavastajad on Peeter Ritso ja Mikk Mägi. Produtsent Erik Heinsalu. Animaatorid Peeter Ritso, Mikk Mägi ning Henri-Kaido Veermäe. Helikujundus Kristjan Kurm. Sketšid ilmusid algselt veebikanalis "www.vanamees.ee" ja olid mõeldud esimeste osadena paljudest, mis hakkaksid Vanamehe veebikanalis regulaarselt ilmuma. Sketšideks olid "Vanamees on väsinud", "Uusi osi saab vä!?", "Minu lapsepõlves", "Mutitelefon", "Mardisandid" ja "Kosmosemäng".

Täispikk "Vanamehe Film" (2019) 
Tootjad on BOP Animation ja Apollo Film Productions. Lavastajad Mikk Mägi ning Oskar Lehemaa ja loo autorid Mikk Mägi, Oskar Lehemaa ning Peeter Ritso. Produtsendid on Erik Heinsalu ja Mikk Mägi (BOP) ning Tanel Tatter ja Veiko Esken (Apollo). Operaator Urmas Jõemees. Peakunstnikud Triin Paumer, Sven-Tõnis Puskar ja Sander Põldsaar. Peaanimaatorid Egert Kesa, Olga Stalev ja Henri-Kaido Veermäe. 3D ja eriefektide peakunstnik Jaagup Metsalu. Monteerija Oskar Lehemaa. Helikujundus Tanel Kadalipp ning heliloojad Sten-Olle Moldau, Lauri Kadalipp ning Ardo Ran Varres. Filmile lõid originaalmuusikat Eesti artistid nublu ja Jaagup Kreem (Terminaator). Teiste hulgas astuvad näitlejatena üles Märt Avandi, Jan Uuspõld, Jaagup Kreem, Indrek Ojari, Mart Kukk ja Kristjan Lüüs.

"Vanamehe Film" on lugu sellest, kuidas lapselapsed Aino, Mart ja Priidik tulevad suveks maale Vanamehele külla. Lapsed ei mõista maaelu kombeid ja nende tõttu läheb Vanamehe lehm kaduma. Nüüd on neil lehma leidmiseks 24 tundi aega, muidu lüpsmata udar plahvatab ja põhjustab piimatuumakatastroofi. Lehma üritab tabada ka hirmus Piimavana, kes soovib lehmal pea maha võtta.

"Vanamehe Film" kogus kinodes ligi 90 000 vaatajat. Film sai kriitikat Peeter Ritsolt, kelle Mikk Mägi jättis lavastamisest kõrvale. Peeter Ritso kritiseeris stsenaarseid muudatusi ning paljude karakterite väljamängimist. 

Film nomineeriti kuuele EFTAle, millest võitis kolm: parim montaaž, parim helikujundus ning parim kunstnikutöö.

"Vanamehe Film" pälvis "parima täispika animatsiooni" preemia Fantasia Filmifestivalilt ning Shanghai Filmifestivalilt ning "publiku lemmiku" preemia Brüsseli Animafilmifestivalilt.

"Vanamehe Film" levis ka Inglismaal, Lõuna-Koreas ja Põhja-Ameerikas, kus filmile on omistatud põrandaaluse kultusfilmi staatus. Film on dubleeritud ka inglise ning korea keelde.

Lühifilm "Vanamees ja Põrsauss" (2022) 

Tootja BOP Animation. Loo autor ja lavastaja Mikk Mägi. Produtsent Erik Heinsalu. Animaatorid Henri-Kaido Veermäe ja Siim Raud. Kunstnikud Triin Paumer, Elisa Geraldine Vesterinen, Joanna Juhkam. Operaator Urmas Jõemees. Helilooja ja helikujundus Sten-Olle Moldau. Filmis astuvad üles Jan Uuspõld, Dan Jeršov, Marta Laan, Tõnis Niinemets, Mart Kukk, Anne Veski, Genka, Lord ja Väike PD.

"Vanamees ja Põrsauss" on neljast lühiõudukast koosnev lühifilm, milles libekeelne Põrsauss röövib Vanamehe põrsa ja ähvardab seda katki puhudes terve küla õhku lasta. Nüüd peavad Vanamees ja lapselaps Priidik Põrsapommi 24 tunni jooksul kahjutuks tegema.

"Vanamees ja Põrsauss" on esimene Vanamehe film, mis ilmus digitaalseks laenutamiseks veebikanalis www.vanamehemultikas.ee. Film sai esimeseks lühifilmiks ajaloos, mis on jõudnud Eesti kinolevi vaadatavuse toppi.

"Vanamees ja Põrsauss" saatsid erinevad skandaalid seoses filmis kujutatud Põrsaussi tegelasega  Film toodeti ilma Peeter Ritso nõusolekuta, mis teeb filmist autoriõiguste rikkumise.

Viited 

Eesti animafilmid